Marián Kočner prostredníctvom bývalého novinára sledoval popredných slovenských žurnalistov, vrátane Jána Kuciaka. Bulvárny denník Plus JEDEN DEŇ urobil z nevinnej ženy objednávateľku vraždy Jána Kuciaka. Prečítajte si prehľad dôležitých tém slovenských médií za uplynulý týždeň.
Marián Kočner dal sledovať popredných novinárov
Bývalý novinár a bývalý šéf kontrarozviedky SIS Peter Tóth pred vraždou Jána Kuciaka sledoval pre Mariana Kočnera viacero novinárov, vrátane samotného Kuciaka. Jednalo sa o reportéra Aktualít Mareka Vagoviča, reportéra SME Adama Valčeka, šéfredaktora časopisu .týždeň Štefana Hríba a aj Moniku Tódovú z Denníka N, ktorá je autorka týchto informácií.
"Marian Kočner mi v minulosti adresoval zastrašujúci e-mail, ktorý obsahoval informácie súkromného charakteru, ktoré nemohol mať iba z verejne dostupných informácií," uviedol pre omediach.com Adam Valček.
Podľa najnovších informácií môže byť počet sledovaných novinárov ešte vyšší. "Monika Tódová klame, že som sa priznal k niečomu, na čom som sa nepodieľal. Nesledoval som Jána Kuciaka, nedostával som za to peniaze a aj keď neviem, čo sa nachádza vo vyšetrovacom spise, viem isto, že v ňom nie je zápisnica svedka Petra Tótha. Monika Tódová nevie dokázať pravdivosť svojich tvrdení a to je najväčší škandál tohto príbehu," reagoval odmietavo Peter Tóth.
Pluska urobila z úplne inej ženy objednávateľku vraždy
V slovenskom bulvárnom denníku Plus JEDEN DEŇ vyrobili ďalšiu blamáž. Denník priniesol v stredu článok s titulkom Pred zatknutím stihla natočiť videoklip. Išlo údajne o Alenu Zsuzsovú, ktorá je obvinená z vraždy Jána Kuciaka. K článku boli pripojené aj fotky a video, v ktorom mala účinkovať spomínaná Zsuzsová.
Problém je však ten, že na fotkách a videu nie je Zsuzsová, ale úplne iná žena. I napriek tomu, že sa v redakcii dozvedeli o chybe, článok nestiahli. Pluska tak dala nevinnej žene nálepku objednávateľky brutálnej vraždy.